คิดถึงร้านนี้มาก สมัยเรียนพิเศษที่ดาวองก์เยาวราช มากินแทบทุกวันเลย พอกัดอยู่ตรงสามแยกหมอมี ตรงข้ามธนาคารยูโอบีเลย ร้านเป็นตึกแถวสองคูหา ร้านอาจจะดูเก่าๆ โทรมๆหน่อย แต่ก็ตามกาลเวลานั่นแหละ ถึงจะเก่าแต่คนที่เยอะเต็มร้านเกือบจะตลอดเวลา ก็เป็นเครื่องการันตีได้ว่าร้านนี้เด็ดจริง นอกจากลอดช่องแล้วเค้าก็มีก๋วยเตี๋ยวขายด้วยแหละ สมัยเด็กๆเคยมากินจำได้ว่าอร่อยนะ ไม่ต้องปรุงเลย อีกอย่างที่จำได้เลยก็คือ ให้ลูกชิ้นเยอะมากกกก เอาล่ะ มาพูดถึงเรื่องลอดช่องบ้าง ลอดช่องที่นี่ถือว่าเป็นลอดช่องแบบต้นตำรับเลยก็ว่าได้ ใส่มาในแก้วใสๆเหมือนแก้วที่เค้าเอาไว้ชงกาแฟโบราณอ่ะ เนื้อลอดช่องเหนียวหนึบๆ เคี้ยวอร่อย มีขนุนด้วย เพิ่มรสหวานๆหอมๆ น้ำกะทิข้นแต่ไม่หวานมากจนแสบคอ กินกับน้ำแข็งป่น หวานมันกำลังดี กินแล้วชื่นใจ จะดูดกินเพลินๆหรือยกซดเลยก็ได้ สะใจดี